**ELŐTERJESZTÉS**

**Szombathely Megyei Jogú Város Közgyűlésének 2025. március 27-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

1. **Javaslat a SZOVA Szombathelyi Vagyonhasznosító és Városgazdálkodási Nonprofit Zrt.-t érintő döntések meghozatalára**
2. **A SZOVA Nonprofit Zrt. alapszabályának módosítása (1. számú melléklet)**

Tájékoztatom a Tisztelt Közgyűlést, hogy a SZOVA Nonprofit Zrt. alapszabályának módosítása szükségessé vált több jogszabály módosítása miatt.

A gazdasági tevékenységek egységes ágazati osztályozási rendszere TEÁOR 2025. január 1-jével megváltozott. Az új tevékenységi osztályozást bevezető európai jogszabály szerint a gazdasági szervezetek tevékenységét a statisztikai nyilvántartásokban 2025. január 1-jétől új osztályozás szerint kell besorolni.

A telephelyként bejegyzett Szombathely, Kisfaludy S. u. 37. és a Szombathely, Széll K. u. 24. szám alatti ingatlanok eladásra kerültek, így a cégnyilvánosságról, a bírósági cégeljárásról és a végelszámolásról szóló 2006. évi V. törvény 7.§ (2) és (4) bekezdések értelmében azok törlése szükségessé vált.

Az előterjesztés 1. számú mellékleteként csatolt Alapszabály szövegtervezetében további módosításokat is eszközölt a társaság, annak érdekében, hogy az a működésének aktuális gyakorlatához igazodjon.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (2) bekezdés a) pont aa) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja részvénytársaság esetében, úgy az alapító okirat módosításáról a Közgyűlés jogosult dönteni.

A Zrt. Igazgatósága a 10/2025. (II. 28.) sz. IG határozatában, a Felügyelőbizottsága a 4/2025. (II. 28.) sz. FEB határozatában jóváhagyta a társaság alapszabályának módosítását.

1. **„Ingatlankarbantartás és felújítás” tárgyában kiírt közbeszerzési eljárás (2. számú melléklet)**

A SZOVA Nonprofit Zrt. a tulajdonában és/vagy fenntartásában lévő lakóépületek, lakások és nem lakás céljára szolgáló épületek, helyiségek részleges, teljes felújítására, karbantartására és hibaelhárítására vonatkozó feladatainak ellátására közbeszerzési eljárást írt ki.

A beszerzés becsült értéke: nettó 220.000.000,- Ft

A közbeszerzési eljárás bírálati szempontja: A legjobb ár-érték arányt tartalmazó ajánlat kiválasztása.

Az ajánlattételi határidő lejártáig három ajánlattételre felhívott gazdasági szereplő nyújtott be ajánlatot. Az ajánlatok bontására 2025. március 5. napján 14:00 órakor került sor. Az ajánlatkérő azt a tájékoztatást adta, hogy jelen eljárás során rendelkezésre álló anyagi fedezet összege: nettó 220.000.000,- Ft.

|  |  |
| --- | --- |
| **Értékelési szempontok** | **Ajánlattevők** |
| **BIG-HAUSE Facility Management Kft.** | **VASI OPUS Építőipari Kft.** | **Future FM Létesítménygazdálkodási Zrt.** |
| **1144 Budapest,Rátót u. 18-20.** | **9700 Szombathely,Söptei út 75.** | **1148 Budapest,Fogarai út 5. I/1.** |
| Építőipari rezsióradíj (nettó Ft/óra) | 9.400 | 9.200 | 8.950 |
| Anyagár (%) | 97 | 99 | 98 |
| Kötelező 12 hónapos jótálláson felül vállalt többlet-jótállás ideje (max. 12 hónap) | 5 | 4 | 6 |

A SZOVA Nonprofit Zrt. Közbeszerzési Bíráló Bizottsága a 2/2025. (III.17.) Közbesz. Biz. sz. határozatával 3 igen szavazat és 1 tartózkodás mellett javasolja a Tisztelt Közgyűlésnek, hogy az eljárást minősítse eredményesnek, és nyertes ajánlattevőként a **Future FM Létesítménygazdálkodási Zrt.-t** nevezze meg, mivel ajánlata tartalmazza a legjobb ár-érték arányt tartalmazó megajánlást.

A Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 20. § (1) bekezdésének a) pontja értelmében többségi vagy kizárólagos tulajdonú gazdasági társaságok esetében az üzleti tervben tervezett beruházás kérdésében 35 millió forint forgalmi érték felett a Közgyűlés dönt.

Az igazgatóság és a felügyelőbizottság a döntést elfogadásra javasolja a Közgyűlésnek.

**II. Javaslat a Savaria Turizmus Nonprofit Kft. könyvvizsgálójával kapcsolatos döntés meghozatalára**

A Savaria Turizmus Nonprofit Kft. könyvvizsgálójának megbízása 2025. április 1. napján lejár.

A köztulajdonban álló gazdasági társaságok takarékosabb működéséről szóló 2009. évi CXXII. törvény 4. § (1c) bekezdése alapján a könyvvizsgáló személyére az ügyvezetés a felügyelőbizottság egyetértésével tesz javaslatot a társaság legfőbb szervének.

A Polgári Törvénykönyvről szóló 2013. évi V. törvény 3:130. § (1) bekezdése alapján a könyvvizsgálót a legfőbb szerv választja, a (2) bekezdés szerint az állandó könyvvizsgálót határozott időtartamra, legfeljebb öt évre lehet megválasztani. Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont ag) alpontja szerint, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a könyvvizsgáló megválasztása és díjazásának megállapítása kérdésében a Közgyűlés dönt.

A Savaria Turizmus Nonprofit Kft. könyvvizsgálójának a Közgyűlés a 168/2024. (V. 30.) Kgy. sz. határozatába a Belvárosi Könyvvizsgáló Iroda Kft.-t (személyében felelős könyvvizsgáló, Papp András bejegyzett könyvvizsgáló) megválasztását javasolta 2024. július 1. napjától 2025. április 1. napjáig. Mivel a megnevezett könyvvizsgáló feladatát kifogástalanul látja el, ezért a társaság ügyvezetője javasolja, hogy a könyvvizsgálói feladatok ellátásával a Belvárosi Könyvvizsgáló Iroda Kft.-t kerüljön megbízásra 2025. április 2. napjától 2030. április 1. napjáig terjedő időszakra 50.000,- Ft + ÁFA/hónap díjazás ellenében.

A felügyelőbizottsági határozat az ülésen kerül ismertetésre.

**III. Javaslat az AGORA Savaria Kulturális és Médiaközpont Nonprofit Kft.-t érintő döntés meghozatalára**

Szombathely Megyei Jogú Város Közgyűlése a 65/2024. (II. 29.) Kgy. sz. határozata alapján az AGORA Savaria Nonprofit Kft. pályázott a körmendi mozi üzemeltetésére, amelyet a körmendi testület döntése értelmében el is nyert. A szerződést 1 évre kötötte a Batthyány Örökségközpont Kastélyfejlesztő és Üzemeltető Nonprofit Kft. az AGORA Savaria Nonprofit Kft.-vel úgy, hogy az két évvel meghosszabbítható.

Körmend Város képviselő testülete a 24/2025. (III.20.) önkormányzati határozata alapján egyhangúlag döntött arról, hogy a szerződést a város meg kívánja hosszabbítani úgy, hogy a szerződés szerződésátruházással átkerül a Batthyány Örökségközpont Kastélyfejlesztő és Üzemeltető Nonprofit Kft.-től közvetlenül az önkormányzathoz.

Az AGORA Savaria Nonprofit Kft. 2024. április végén indította el Körmenden a mozifilmek vetítését. Ezalatt a 8 hónap alatt közel 11.000 látogatója volt a filmeknek. Az épület helyiségeinek bérbeadásával további bevétele keletkezik a Kft.-nek.

A felügyelőbizottsági határozat az ülésen kerül ismertetésre.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2025. március 18.**

 **/: Dr. Nemény András :/**

**I.**

**Határozati javaslat**

**……/2025. (III. 27.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (2) bekezdés a) pont aa) alpontja alapján a SZOVA Szombathelyi Vagyonhasznosító és Városgazdálkodási Zrt. alapszabályának módosítását megtárgyalta, és az előterjesztés 1. számú mellékletével megegyező tartalommal jóváhagyja.

**Felelős:**  Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság vezérigazgatója)

**Határidő:** azonnal

**II.**

**Határozati javaslat**

**……/2025. (III. 27.) Kgy. sz. határozat**

Szombathely Megyei Jogú Város Közgyűlése – figyelemmel a SZOVA Szombathelyi Vagyonhasznosító és Városgazdálkodási Nonprofit Zrt. Közbeszerzési Bíráló Bizottsága 2/2025. (III.17.) Közbesz. Biz. sz. határozatára, valamint a SZOVA Szombathelyi Vagyonhasznosító és Városgazdálkodási Nonprofit Zrt. Igazgatósága 17/2025. (III.18.) sz. IG határozatára – jóváhagyja, hogy a SZOVA Nonprofit Zrt. által „Ingatlankarbantartás és felújítás” tárgyában lefolytatott közbeszerzési eljárás az előterjesztésben foglaltak szerinti eredménnyel kerüljön lezárásra.

**Felelős**: Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Kovács Cecília, a társaság vezérigazgatója)

**Határidő**: azonnal

**III.**

**Határozati javaslat**

**……/2025. (III. 27.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont ag) alpontja alapján javasolja a társaság taggyűlésének, hogy a Savaria Turizmus Nonprofit Kft. könyvvizsgálójának a Belvárosi Könyvvizsgáló Iroda Kft.-t (9700 Szombathely, Kőszegi u. 42. I/4., cégjegyzékszám: 18-09-115937, MKVK: 002180, könyvvizsgálatért személyében felelős Papp András, MVK: 006331) válassza meg 2025. április 2. napjától 2030. április 1. napjáig terjedő határozott időtartamra 50.000,- Ft + ÁFA/hónap díjazás ellenében.

2./ A Közgyűlés javasolja a társaság taggyűlésének a Társasági Szerződés és Szervezeti és Működési Szabályzata fenti döntés szerinti módosításának jóváhagyását.

3./ A Közgyűlés felhatalmazza a polgármestert, hogy a társaság taggyűlésén a fenti döntéseket képviselje.

**Felelős**: Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Grünwald Stefánia, a társaság ügyvezetője)

**Határidő**: társaság taggyűlése

**IV.**

**Határozati javaslat**

**……/2025. (III. 27.) Kgy. sz. határozat**

Szombathely Megyei Jogú Város Közgyűlése az AGORA Savaria Kulturális és Médiaközpont Nonprofit Kft.-nek a Batthyány Örökségközpont Kastélyfejlesztő és Üzemeltető Nonprofit Kft. által a körmendi városi mozi üzemeltetésére kötött szerződés 2 évvel történő meghosszabbítását jóváhagyja azzal, hogy a szerződés szerződésátruházással átkerül Körmend Város Önkormányzatához. A Közgyűlés úgy dönt, hogy a mozi üzemeltetéséhez Szombathelyi Megyei Jogú Város Önkormányzata forrást továbbra sem biztosít.

**Felelős:**  Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Horváth Zoltán, a társaság ügyvezetője)

**Határidő:** azonnal